valstybinėS SAUGOMŲ TERITORIJŲ tarnybOS PRIE

APLINKOS MINISTERIJOS DIREKTORIAUS

Į S A K Y M A S

Dėl pažymos apie leidimą miškui įveisti „Natura 2000“ teritorijoje išdavimo tvarkos aprašo

2012 m. kovo 22 d. Nr. V-64

Vilnius

Vadovaudamasi Lietuvos Respublikos Vyriausybės 2007 m. vasario 13 d. nutarimo Nr. 189 „Dėl Valstybės institucijų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839; 2012, Nr. 10-384) 3.6 ir 4.12 punktais bei atsižvelgdama į Lietuvos Respublikos žemės ūkio ministro 2008 m. vasario 6 d. įsakymu Nr. 3D-59 patvirtintų Lietuvos kaimo plėtros 2007–2013 metų programos priemonės „Pirmas žemės ūkio paskirties žemės apželdinimas mišku“ įgyvendinimo taisyklių (Žin., 2008, Nr. 17-586; 2012, Nr. 14-620) ir Lietuvos Respublikos žemės ūkio ministro 2008 m. vasario 6 d. įsakymu Nr. 3D-60 patvirtintų Lietuvos kaimo plėtros 2007–2013 metų programos priemonės „Pirmas ne žemės ūkio paskirties ir apleistos žemės ūkio paskirties žemės apželdinimas mišku“ įgyvendinimo taisyklių (Žin., 2008, Nr. 17-587; 2011, Nr. 27-1304) nuostatas:

1. T v i r t i n u Pažymos apie leidimą miškui įveisti „Natura 2000“ teritorijoje išdavimo tvarkos aprašą (pridedama).

2. P a v e d u valstybinių gamtinių rezervatų, valstybinių parkų ir biosferos rezervato direkcijoms išduoti prašymą pateikusiems fiziniams ir juridiniams asmenims, taip pat valstybinės žemės valdytojams, kuriems žemės sklypai priklauso nuosavybės, patikėjimo ar valdymo teise, arba nurodytų subjektų įgaliotiems asmenims pažymas, vadovaujantis šio įsakymo 1 punktu patvirtintu aprašu.

Direktorė	Rūta Baškytė

_________________

PATVIRTINTA

Valstybinės saugomų teritorijų tarnybos prie

Aplinkos ministerijos direktoriaus

2012 m. kovo 22 d. įsakymu Nr. V-64

PAŽYMOS APIE LEIDIMĄ MIŠKUI ĮVEISTI „NATURA 2000“ TERITORIJOJE IŠDAVIMO TVARKOS APRAŠAS

I. BENDROSIOS NUOSTATOS

1. Pažymos apie leidimą miškui įveisti „Natura 2000“ teritorijoje išdavimo tvarkos aprašo (toliau – Aprašas) tikslas – nustatyti pažymų apie leidimą miškui įveisti „Natura 2000“ teritorijoje išdavimo tvarką, siekiantiems paramos miškui įveisti ar miško priežiūrai ir apsaugai pagal Lietuvos kaimo plėtros 2007–2013 m. programos (toliau – KPP) priemones „Pirmas žemės ūkio paskirties žemės apželdinimas mišku“ ir „Pirmas ne žemės ūkio paskirties ir apleistos žemės ūkio paskirties žemės apželdinimas mišku“.

2. Šiame Apraše vartojama sąvoka:

Saugoma rūšis – nykstanti, pažeidžiama, reta arba endeminė gyvūnų, augalų arba grybų rūšis, Lietuvos Respublikos saugomų gyvūnų, augalų ir grybų rūšių įstatymo nustatyta tvarka įrašyta į Lietuvos Respublikos saugomų gyvūnų, augalų ir grybų rūšių sąrašą ir (arba) Europos bendrijos svarbos gyvūnų ir augalų rūšių sąrašus, taip pat Europos bendrijos svarbos paukščių rūšys.

Kitos šiame Apraše vartojamos sąvokos atitinka Lietuvos Respublikos saugomų teritorijų įstatyme (Žin., 1993, Nr. 63-1188; 2001, Nr. 108-3902), Lietuvos Respublikos miškų įstatyme (Žin., 1994, Nr. 96-1872; 2001, Nr. 35-1161), Lietuvos Respublikos žemės įstatyme (1994, Nr. 34-620; 2004, Nr. 28-868), Lietuvos Respublikos saugomų gyvūnų, augalų ir grybų rūšių įstatyme (Žin., 1997, Nr. 108-2727; 2009, Nr. 159-7200), KPP priemonės „Pirmas žemės ūkio paskirties žemės apželdinimas mišku“ įgyvendinimo taisyklėse, patvirtintose Lietuvos Respublikos žemės ūkio ministro 2008 m. vasario 6 d. įsakymu Nr. 3D-59 (Žin., 2008, Nr. 17-586; 2011, Nr. 27-1303), KPP priemonės „Pirmas ne žemės ūkio paskirties ir apleistos žemės ūkio paskirties žemės apželdinimas mišku“ įgyvendinimo taisyklėse, patvirtintose Lietuvos Respublikos žemės ūkio ministro 2008 m. vasario 6 d. įsakymu Nr. 3D-60 (Žin., 2008, Nr. 17-587; 2011, Nr. 27-1304), kituose teisės aktuose vartojamas sąvokas.

3. Aprašo 1 priede nustatytos formos pažyma (toliau – Pažyma) pagal šį Aprašą išduodama prašymą pateikusiems fiziniams ir juridiniams asmenims, taip pat valstybinės žemės valdytojams, siekiantiems paramos pagal KPP priemones „Pirmas žemės ūkio paskirties žemės apželdinimas mišku“ ir „Pirmas ne žemės ūkio paskirties ir apleistos žemės ūkio paskirties žemės apželdinimas mišku“, kurių nuosavybės, patikėjimo ar valdymo teise valdomi žemės sklypai yra „Natura 2000“ teritorijoje, arba nurodytų subjektų įgaliotiems asmenims.

4. Miško įveisimą „Natura 2000“ teritorijoje reglamentuoja Saugomų teritorijų įstatymas, Miškų įstatymas, Saugomų gyvūnų, augalų ir grybų rūšių įstatymas, Specialiosios žemės ir miško naudojimo sąlygos, patvirtintos Lietuvos Respublikos Vyriausybės 1992 m. gegužės 12 d. nutarimu Nr. 343 (Žin., 1992, Nr. 22-652; 1996, Nr. 2-43), Gamtinių ir kompleksinių draustinių nuostatai, patvirtinti Lietuvos Respublikos Vyriausybės 2008 m. balandžio 2 d. nutarimu Nr. 318 (Žin., 2008, Nr. 44-1642), Bendrieji buveinių ar paukščių apsaugai svarbių teritorijų nuostatai, patvirtinti Lietuvos Respublikos Vyriausybės 2004 m. kovo 15 d. nutarimu Nr. 276 (Žin., 2004, Nr. 41-1335; 2011, Nr. 67-3171), Miško įveisimo ne miško žemėje taisyklės (Žin., 2004, Nr. 55-1918, Nr. 142-5215), saugomų teritorijų nuostatai, apsaugos reglamentai, teritorijų planavimo dokumentai, tvarkymo planai, savivaldybių teritorijų miškų išdėstymo žemėtvarkos schemos, kiti teisės aktai ir apsaugos sutartys, kurios gali būti sudaromos dėl veiklos apribojimų „Natura 2000“ teritorijoje, konkrečių žemės ar miško naudojimo sąlygų nustatymo.

II. DOKUMENTŲ PATEIKIMAS

5. Fiziniai ir juridiniai asmenys, taip pat valstybinės žemės valdytojai, kuriems žemės sklypai priklauso nuosavybės, patikėjimo ar valdymo teise, arba nurodytų subjektų įgalioti asmenys, siekiantys gauti Pažymą, saugomos teritorijos direkcijai, pagal žemės valdos buvimo vietą (Nacionalinių saugomų teritorijų ir „Natura 2000“ tinklo teritorijų paskirstymas saugomų teritorijų direkcijoms yra patvirtintas Valstybinės saugomų teritorijų tarnybos prie Aplinkos ministerijos direktoriaus 2006 m. birželio 16 d. įsakymu Nr. 103V (2011 m. lapkričio 7 d. įsakymo Nr. V-284 redakcija)), turi pateikti:

5.1. laisvos formos prašymą išduoti Pažymą;

5.2. žemės nuosavybės teisę patvirtinančio dokumento kopiją. Valstybinės žemės valdytojai, neįregistravę žemės sklypo Nekilnojamojo turto registre, pateikia Lietuvos Respublikos Vyriausybės nutarimą (kopija), patvirtinantį valdymą patikėjimo teise ar valdymo teise, arba Lietuvos Respublikos Vyriausybės nutarimą (kopija), suteikiantį teisę valstybinėje miško žemėje vykdyti kompleksinę miškų ūkio veiklą – atkurti, prižiūrėti, saugoti miškus, racionaliai naudoti miškų išteklius ir prekiauti mediena bei miško ištekliais, ir Valstybinės miškų tarnybos pažymą (kopija), patvirtinančią, kad valstybinės žemės valdytojas želdomame sklype turi teisę vykdyti kompleksinę miškų ūkio veiklą;

5.3. sklypo, kuriame planuojama įveisti mišką, plano kopiją.

III. PAŽYMŲ IŠDAVIMAS

6. Saugomos teritorijos direkcijos vadovo paskirtas specialistas (toliau – Specialistas), atsakingas už Aprašo 5 punkte nurodytų dokumentų priėmimą, įsitikina pateiktų šio Aprašo 5.2 ir 5.3 punktuose nurodytų dokumentų ar jų kopijų tikrumu ir įregistruoja juos Dokumentų tvarkymo ir apskaitos taisyklių, patvirtintų Lietuvos archyvų departamento prie Lietuvos Respublikos Vyriausybės generalinio direktoriaus 2001 m. gruodžio 28 d. įsakymu Nr. 88 (Žin., 2002, Nr. 5-211) (toliau – Dokumentų tvarkymo ir apskaitos taisyklės), nustatyta tvarka Informacinių siunčiamųjų dokumentų registre.

7. Specialistas, atsakingas už Pažymų rengimą, gavęs 5 punkte nurodytus dokumentus, prašymą išnagrinėja per 10 darbo dienų ir užpildo Pažymai apie leidimą įveisti mišką „Natura 2000“ teritorijoje išduoti vertinimo ataskaitą (Aprašo 2 priedas).

8. Prašymas tenkinamas, jei sklypas, kuriame planuojama įveisti mišką, patenka į „Natura 2000“ teritoriją ir šiame sklype (jo dalyje) galima įveisti mišką.

9. Kai miško įveisimas sklype, esančiame „Natura 2000“ teritorijoje yra galimas, Pažymoje pažymimas sklypo plotas (ha). Tuo atveju, kai įvertinus pateiktus dokumentus nustatoma, kad miško įveisimas galimas tik dalyje sklypo, Specialistas, atsakingas už Pažymų parengimą, sklypo dalies plotą, esantį „Natura 2000“ teritorijoje, kuriame miško įveisimas galimas, apskaičiuoja Geografinės informacinės sistemos (toliau – GIS) programine įranga, naudodamas aktualius LR saugomų teritorijų valstybės kadastro duomenis, LR miškų valstybės kadastro duomenis ir parengia sklypo planą, pažymėdamas, kurioje sklypo dalyje miško įveisimas galimas arba raštu kreipiasi į Valstybinę saugomų teritorijų tarnybą prie Aplinkos ministerijos (toliau – Tarnyba) dėl sklypo dalies ploto nustatymo, pateikdamas informaciją apie žemės sklypą (žemės sklypo registro ir kadastro numerius) ir planą su ranka įbraižytais plotais, kuriuose miško įveisimas galimas. Tarnybos specialistas, atsakingas už Saugomų teritorijų valstybės kadastro duomenų tvarkymą ne ilgiau kaip per 3 darbo dienas nuo prašymo gavimo dienos, naudodamas LR saugomų teritorijų valstybės kadastro duomenis, LR miškų valstybės kadastro duomenis, GIS programine įranga nustato sklypo dalies plotą ir duomenis raštu pateikia saugomos teritorijos direkcijai.

10. Sprendimą dėl Pažymos išdavimo Specialistas, atsakingas už Pažymų rengimą, priima atsižvelgdamas į:

10.1. teritorijoje veiklą reglamentuojančių, apsaugos ir tvarkymo režimą nustatančių teisės aktų: Saugomų teritorijų įstatymo, Miškų įstatymo, Saugomų gyvūnų, augalų ir grybų rūšių įstatymo, Specialiųjų žemės ir miško naudojimo sąlygų, Gamtinių ir kompleksinių draustinių nuostatų, Bendrųjų buveinių ar paukščių apsaugai svarbių teritorijų nuostatų, Miško įveisimo ne miško žemėje taisyklių, saugomų teritorijų nuostatų, saugomų teritorijų apsaugos reglamentų, teritorijų planavimo dokumentų, tvarkymo planų, apsaugos sutarčių, sudarytų su privačios žemės savininkais ir valstybinės žemės valdytojais, savivaldybių teritorijų miškų išdėstymo schemas, kitų teisės aktų nuostatas, gamtotvarkos planuose numatytas tvarkymo priemones;

10.2. taikomųjų tyrimų, monitoringo (stebėsenos) duomenis apie teritorijoje aptinkamas saugomas rūšis bei Europos bendrijos svarbos natūralių buveinių inventorizacijos duomenis;

10.3. saugomų rūšių ir natūralių buveinių ekologinius poreikius, konkrečios teritorijos sąlygas ir ypatumus.

11. Vadovaujantis Aprašo 10.1–10.3 punktais, prašymas išduoti Pažymą netenkinamas, kai:

11.1. miško įveisimas „Natura 2000“ teritorijoje draudžiamas Aprašo 10.1 punkte nurodytų „Natura 2000“ teritorijoje veiklą reglamentuojančių, apsaugos ir tvarkymo režimą nustatančių teisės aktų nuostatomis;

11.2. saugomos teritorijos direkcijos specialistas, vadovaudamasis teritorijos taikomųjų tyrimų ir monitoringo (stebėsenos) metu sukauptais arba įregistruotais Saugomų rūšių informacinėje sistemoje duomenimis apie „Natura 2000“ teritorijoje aptinkamas saugomas rūšis, taip pat Europos bendrijos svarbos natūralių buveinių inventorizacijos duomenimis, ir atsižvelgdamas į Bendruosius buveinių ar paukščių apsaugai svarbių teritorijų nuostatus įvertino, kad miško įveisimas žemės sklype (jo dalyje) dėl saugomų rūšių ar Europos bendrijos svarbos natūralių buveinių apsaugos negalimas.

12. Prašymas išduoti Pažymą netenkinamas ir tuo atveju, kai:

12.1. prašoma Pažymos už anksčiau žemės sklype įveistą mišką, nesilaikant Aprašo 10.1 punkte nurodytų „Natura 2000“ teritorijoje veiklą reglamentuojančių, apsaugos ir tvarkymo režimą nustatančių teisės aktų reikalavimų arba sunaikinant saugomų rūšių radavietes ar augavietes, taip pat Europos bendrijos svarbos natūralias buveines, nustatytas anksčiau vykdytų taikomųjų tyrimų ar monitoringo (stebėjimų) metu;

12.2. prašoma Pažymos už savaime mišku apaugusį plotą, kuriame pagal saugomų teritorijų planavimo dokumentus numatyta palaikyti atviro tipo natūralias buveines, arba vadovaujantis Bendraisiais buveinių ar paukščių apsaugai svarbių teritorijų nuostatais teritorijoje dėl saugomų rūšių ar Europos bendrijos svarbos natūralių buveinių apsaugos būtina išsaugoti natūralias pievas ir ganyklas, miško aikštes, esamas ertmes medynuose, taip pat jei savaime mišku apaugusių plotų ertmėse (atvirose erdvėse) vertinimo metu identifikuotos saugomos rūšys ar Europos bendrijos svarbos natūralios buveinės.

13. Tuo atveju, kai specialistas, atsakingas už Pažymų rengimą, neturi duomenų ir negali įvertinti, ar miško įveisimas žemės sklype (jo dalyje) dėl saugomų rūšių ar natūralių buveinių apsaugos yra galimas, atliekamas žemės sklypo vertinimas vietoje.

14. Atliekant žemės sklypo vertinimą, identifikuojamos saugomos rūšys ir natūralios buveinės, ir atsižvelgiant į Bendruosius buveinių ar paukščių apsaugai svarbių teritorijų nuostatus, saugomų rūšių ekologinius poreikius, įvertinama, ar miško įveisimas žemės sklype (jo dalyje) dėl saugomų rūšių ar natūralių buveinių apsaugos yra galimas.

15. Specialistas, atsakingas už Pažymų rengimą, užpildytą vertinimo ataskaitą, parengtus dokumentus (Pažymą, rašto dėl sklypo vertinimo ar Pažymos neišdavimo rašto projektą) pateikia saugomos teritorijos direkcijos vadovui, kuris, patikrinęs, ar dokumentai parengti tinkamai, juos pasirašo.

16. Saugomos teritorijos direkcija per 10 darbo dienų nuo prašymo išduoti Pažymą gavimo dienos, išduoda Pažymą arba informuoja suinteresuotą asmenį apie Pažymos neišdavimą (nurodydama priežastis, dėl kurių Pažyma negali būti išduota), o tuo atveju, kai būtinas žemės sklypo vertinimas vietoje, kaip numatyta Aprašo 13 punkte, informuoja apie vertinimą vietoje, nurodydama priežastis, dėl kurių privaloma atlikti vertinimą vietoje, ir preliminarų vertinimo vietoje laiką.

17. Specialistas, atsakingas už Pažymų rengimą, 13 punkte nustatytu atveju įvertinęs, kad miško įveisimas „Natura 2000“ teritorijoje galimas, nuo vertinimo vietoje atlikimo dienos per 10 darbo dienų parengia Pažymą ir ją pateikia žemės sklypo savininkui ar valdytojui, ar jo įgaliotam asmeniui.

18. Tuo atveju, kai mišką įveisti galima tik dalyje žemės sklypo, kartu su Pažyma pateikiamas sklypo planas su nurodytomis įveisiamo miško sklypo ribomis.

19. Pažyma negali būti parengta ir patvirtinta to paties valstybės tarnautojo ar darbuotojo.

20. Pažyma parengiama 2 egzemplioriais, vienas jų pateikiamas prašymą išduoti Pažymą pateikusiam asmeniui, kitas saugomas Aprašo 22 punkte nustatyta tvarka.

21. Pažymos kopija pateikiama Nacionalinės žemės tarnybos teritoriniam žemėtvarkos skyriui.

IV. DOKUMENTŲ TVARKYMAS

22. Prašymai ir Pažymos bei raštai dėl Pažymos neišdavimo, sklypo vertinimo ir kt. saugomų teritorijų direkcijų yra registruojami Dokumentų tvarkymo ir apskaitos taisyklių nustatyta tvarka Informacinių siunčiamųjų dokumentų registre. Visi dokumentai, susiję su Pažymų rengimu, byloje „Susirašinėjimo dėl pažymų apie miško įveisimą „Natura 2000“ teritorijoje išdavimo dokumentai“ saugomi 18 metų.

23. Tarnybos gauti ir siunčiami raštai dėl žemės sklypo (jo dalies) ploto nustatymo ir plano rengimo yra registruojami Dokumentų tvarkymo ir apskaitos taisyklių nustatyta tvarka Informacinių siunčiamųjų dokumentų registre ir byloje „Susirašinėjimo su institucijomis ir įstaigomis valstybės kadastro duomenų teikimo klausimais dokumentai“ saugomi 18 metų.

V. BAIGIAMOSIOS NUOSTATOS

24. Visi ginčai dėl Pažymų išdavimo sprendžiami Lietuvos Respublikos įstatymų nustatyta tvarka. Gali būti sudaroma komisija iš Nacionalinės mokėjimo agentūros prie Žemės ūkio ministerijos, Tarnybos ar saugomos teritorijos direkcijos atstovų.

_________________

Pažymos apie leidimą miškui įveisti „Natura

2000“ teritorijoje išdavimo tvarkos aprašo

1 priedas

_________________________________

(Saugomos teritorijos direkcijos pavadinimas)

PAŽYMA

APIE LEIDIMĄ MIŠKUI ĮVEISTI „NATURA 2000“ TERITORIJOJE

(teritorijos kodas ir pavadinimas)

/__/__/__/__/ /__/__/ /__/__/ Nr. __________________

(data)

__________________

(išdavimo vieta)

Eil. Nr.	Fizinio asmens vardas, pavardė/ juridinio asmens teisinė forma ir pavadinimas	Žemės sklypo (taksacinio miško sklypo) adresas (apskritis, savivaldybė, seniūnija, kadastrinė vietovė, gyvenvietė/kaimas)	Žemės sklypo kadastro numeris	Taksacinio miško sklypo identifikavimo numeris (pildoma, jei pareiškėjas VĮ miškų urėdija, ir sklypas, kuriame planuojama veisti mišką, neįregistruotas Nekilnojamojo turto registre)	Sklypo (jo dalies), kuriame leidžiama įveisti mišką, plotas, ha
1.
2.

Specialiosios sąlygos (pildoma, jei nustatomi apribojimai dėl veisiamų medžių ar krūmų rūšių)

_

Pastabos:

PRIEDAI: (pildoma, jei pridedamas sklypo planas su pažymėta miško įveisimo vieta)

Direktorius
(parašas)	(vardas, pavardė)

(pažymos rengėjo pareigos)	(parašas)	(vardas, pavardė)

_________________

Pažymos apie leidimą miškui įveisti „Natura

2000“ teritorijoje išdavimo tvarkos aprašo

2 priedas

Pažymai apie leidimą įveisti mišką „Natura 2000“ teritorijoje išduoti vertinimo ataskaita

1.	Bendrieji duomenys
1.1.	Žemės savininkas ar valdytojas (vardas, pavardė ar pavadinimas, asmens ar įmonės kodas)
1.2.	Miško įveisimo vieta (sklypo adresas, kadastrinis numeris, miškų urėdija, girininkija, kvartalo ir sklypo numeriai)
1.3.	Sklypo plotas (ha), kuriame numatyta įveisti mišką
1.4.	Dabartinė žemės paskirtis ir naudojimo pobūdis
1.5.	„Natura 2000“ teritorijos pavadinimas ir kodas
1.6.	Saugomos teritorijos pavadinimas
1.7.	„Natura 2000“ teritorijoje saugomos vertybės
Vertinimo aspektai	Vertinimas	Pastabos
2.	Specialieji duomenys
2.1.	Teisės aktai, reglamentuojantys miško įveisimą sklype* (nurodyti teisės aktą ir punktą, kuriuo vadovaujantis miško įveisimas draudžiamas)
2.2.	Teritorijų planavimo dokumentų sprendiniai, reglamentuojantys miško įveisimą sklype* (nurodyti bendrojo, specialiojo (saugomų teritorijų tvarkymo planai, savivaldybių teritorijų miškų išdėstymo schemos ir kt.) planavimo dokumentą, kurio sprendiniais miško įveisimas draudžiamas)
2.3.	Strateginio planavimo dokumentai, kuriuose numatytos specialios tvarkymo priemonės skirtos palaikyti atviro tipo natūralias buveines* (nurodyti gamtotvarkos planą)
Jei pažymėtas bent vienas 2.1–2.3 punktas, Pažyma neišduodama ir vertinimas toliau neatliekamas
2.4.	Ar „Natura 2000“ teritorijoje vykdyti taikomieji tyrimai/EB svarbos rūšių monitoringas/kartografuotos buveinės?
2.5.	Ar yra duomenų apie sklype nustatytas saugomų rūšių radavietes/augavietes, EB svarbos natūralias buveines?
2.6.	Ar sklype, taikomųjų tyrimų metu identifikuotų saugomų rūšių radaviečių/augaviečių, kartografuotų EB svarbos natūralių buveinių apsaugos tikslais, pagal Bendruosius buveinių ar paukščių apsaugai svarbių teritorijų nuostatus, rūšies ekologinius poreikius miško įveisimas yra draudžiamas?
2.7.	Ar teritorija svarbi gyvūnų migracijos, veisimosi, maitinimosi vieta ir miško įveisimas gali daryti reikšmingą poveikį?
2.8.	Ar yra kitos priežastys (kraštovaizdis ir kt.), dėl kurių miško įveisimas sklype neleistinas?
2.9.	Ar reikalingas sklypo vertinimas vietoje?
Jei 2.6–2.8 punktuose pažymėta bent vienas „taip“, Pažyma neišduodama ir vertinimas toliau neatliekamas
3.	Vertinimas, kai prašoma pažymos už anksčiau įveistą mišką ar savaime mišku apaugusį plotą
3.1.	Teritorijoje miškas įveistas anksčiau nesilaikant 2.1–2.3 punktuose nurodytų kriterijų
3.2.	Teritorijoje miškas įveistas, prieš prašymo pateikimą, tačiau saugomos teritorijos direkcija turėjo duomenų apie taikomųjų tyrimų metu nustatytas saugomų rūšių radavietes/augavietes, kartografuotas EB svarbos natūralias buveines, kurios, įveisus mišką, buvo sunaikintos
3.3.	Teritorija savaime apaugusi mišku, tačiau pagal saugomų teritorijų planavimo dokumentus teritorijoje numatyta palaikyti atviro tipo natūralias buveines ar saugomų rūšių ir natūralių buveinių apsaugos tikslais būtina išsaugoti natūralias pievas ir ganyklas, miško aikštes, esamas ertmes medynuose
Jei 3.1–3.3 punktuose pažymėta bent vienas „taip“, Pažyma neišduodama
4.	Sklypo vertinimas vietoje
4.1.	Sklypo vertinimo vietoje data
4.2.	Trumpas sklypo aprašymas (reljefas, augavietė)
4.3.	Ar sklype identifikuotos saugomos rūšys, natūralios buveinės? Jei taip, kokios?
4.4.	Ar sklype identifikuotų saugomų rūšių radaviečių/augaviečių, kartografuotų EB svarbos natūralių buveinių apsaugos tikslais, pagal Bendruosius buveinių ar paukščių apsaugai svarbių teritorijų nuostatus, rūšies ekologinius poreikius miško įveisimas yra draudžiamas?
4.5.	Ar įveisus mišką bus sunaikintos saugomų rūšių radavietės/augavietės, natūralios buveinės, sumažės rūšiai tinkamos buveinės plotas ir kt.?
4.6.	Ar bus sunaikinta saugomų gyvūnų rūšių maitinimosi, veisimosi, žiemojimo vieta?
4.7.	Kitos priežastys (kraštovaizdis ir kt.)?
5.	Ar atlikus vertinimą, miško įveisimas leidžiamas (jei taip, nurodyti, kokiame plote) ?

*Jei teisės aktų nuostatos, teritorijų planavimo dokumentų sprendiniai, strateginiuose planavimo dokumentuose numatytos priemonės nedraudžia įveisti mišką – rašomas brūkšnys

Vertinimo ataskaitą parengė (saugomos teritorijos direkcijos specialisto vardas, pavardė, parašas, data)

Tvirtinu (įstaigos vadovo ar jo įgalioto asmens pareigos, vardas, pavardė, parašas, data)

_________________